# Col·legi d'Educadores i Educadors Socials de Catalunya

El Col·legi d'Educadores i Educadors Socials de Catalunya (CEESC) és un col·legi professional amb seu a Barcelona que aglutina els professionals que, amb la titulació universitària específica d'educació social, exerceixen la professió a Catalunya. Va ser establert el 1996 mitjançant l’aprovació de la Llei 15/1996 pel Parlament de Catalunya. Segons els seus estatuts, la missió principal del Col·legi és la de salvaguardar els interessos professionals de les persones col·legiades i vetllar perquè les seves actuacions es corresponguin a les necessitats de la societat. L'estructura del Col·legi es distribueix en cinc demarcacions: Barcelona, Girona, Lleida, Camp de Tarragona i Terres de l'Ebre. El CEESC és el primer col·legi professional d'educació social existent a l'estat espanyol.

## Història

Durant la dècada dels anys 80 i els primers de la dels anys 90, va tenir lloc un procés de coordinació i confluència dels professionals immersos en diversos àmbits socioeducatius. L'Associació Professional d'Educadors Socials de Catalunya (APESC) és considerada la precursora i impulsora del Col·legi. A més, en el desenvolupament de l'associacionisme de l'Educació Social a Catalunya, cal destacar els següents instruments fins a arribar a la posterior creació del CEESC: AEEC (1984), APEEC (1991) i APESC (1994).
La integració de la formació universitària, amb la creació de la Diplomatura en Educació Social el 1991, va tenir un paper fonamental en la normalització de la professió i va marcar el camí per a l'establiment posterior del Col·legi. Amb l'aprovació de la Llei 15/1996 pel Parlament de Catalunya, el CEESC esdevingué el primer col·legi professional d'educació social existent a Espanya.

## Funcions i objectius

Segons marquen els seus estatuts, el Col·legi té com a objectius representar i defensar els interessos professionals de les persones col·legiades i vetllar perquè les seves actuacions es corresponguin als interessos i a les necessitats de la societat, així com garantir el compliment de la bona pràctica i de les obligacions deontològiques de la professió i promoure el reconeixement social i professional de l'educació social. Entre les seves reivindicacions històriques es troben la regulació de la figura dels educadors socials en el sistema educatiu i l'augment dels recursos dedicats al sector social. A més, el Col·legi ha alertat que la manca de recursos i la contractació de no educadors contribueixen al desprestigi de l'ofici de l'educador.

## Activitat

El CEESC publica la revista Quaderns d’Educació Social que inclou continguts d’actualitat i de la pràctica professional, i el Full informatiu amb informació de les activitats, projectes i serveis oferts pel Col·legi. El Col·legi celebra anualment el Dia Internacional de l'Educació Social, que té lloc el 2 d'octubre. Aquesta commemoració inclou diverses activitats, com la il·luminació de blau d'edificis públics d'arreu de Catalunya i el lliurament dels Premis Celebrem i Construïm Professió als estudiants de les universitats catalanes amb millors expedients i Treballs de Fi de Grau de la seva promoció.
L'organització del Col·legi es reparteix en cinc àmbits territorials: Barcelona, Girona, Lleida, Camp de Tarragona i Terres de l'Ebre. El CEESC forma part del Consell General de Col·legis d'Educadores i Educadors Socials (CGCEES) des de la seva creació l'any 2007, així com de l'Associació Intercol·legial de Col·legis Professionals de Catalunya.

## Referències

* ↑ Badanelli Rubio, Ana María; Mahamud Angulo, Kira; Milito Barone, Cecilia Cristina. «La educación social en España en la segunda mital del siglo XX». A: Historia de la educación social (en castellà). Madrid: Universitat Nacional d'Educació a Distància, Febrer 2014. ISBN 9788436267266.
* 1 2 DIXIT Centre de Documentació de Serveis Socials. Guia bàsica d'informació i recursos documentals sobre l'educació social a Catalunya (PDF). Barcelona: Departament de Drets Socials de la Generalitat de Catalunya, 2017, p. 8-9 [Consulta: 12 novembre 2023].
* ↑ Viana-Orta, María Isabel; Senent, Joan María; Camacho, George «La construcción de la profesión de educación social en España. Estudios universitarios y colegios profesionales» (en castellà). Quaderns d'animació i educació social, 31, 2020. ISSN: 1698-4404 [Consulta: 24 setembre 2023].
* 1 2 Jariot, Mercé; Merino, Rafael; Sala, Josefina. «Àmbits professionals i inserció laboral». A: Les pràctiques d'educació social. Eines per al seu desenvolupament. 152. Bellaterra: Universitat Autònoma de Barcelona, Novembre 2004, p. 12 (Materials). ISBN 84-490-2375-0.
* ↑ Sánchez-Valverde Visus, Carlos «El Col·legi d'Educadors Socials de Catalunya: un nou i necessari instrument al servei de la professió». Educació Social. Revista d'Intervenció Socioeducativa, núm. 4, 1996, pàg. 9-11. ISSN: 2339-6954.
* ↑ Vallés Herrero, Josep. Análisis y valoración de las funciones de los educadores sociales en España (Tesi) (en castellà). Madrid: e-spacio UNED. Madrid: UNED, 2011, p. 58 [Consulta: 4 desembre 2022].
* ↑ Sánchez-Valverde Visus, Carlos «El Primer Encuentro de Educadores Especializados "Faustino Guerau de Arellano" y su papel en la cristalización de la Educación Social» (en castellà). RES, Revista de Educación Social, 17, Juliol 2013, pàg. 8. ISSN: 1698-9007. OCLC: 949138592 [Consulta: 7 febrer 2023].
* ↑ «Els educadors socials volen més presència als centres educatius catalans». Diari Ara, 11-05-2019. ISSN: 2014-010X [Consulta: 7 febrer 2023].
* ↑ Redacció «Educadores sociales catalanes reclaman al Govern regular su figura» (en castellà). La Vanguardia, 04-09-2020. ISSN: 1133-4835 [Consulta: 7 febrer 2023].
* ↑ Catà, Josep «Los educadores, al límite por la crisis de los menores ‘sin papeles'» (en castellà). El País, 07-10-2018. Arxivat de l'original el 20 setembre 2023. ISSN: 1576-3757 [Consulta: 10 novembre 2023].
* ↑ Riveiro Olveira, Sofia «Las publicaciones de los colegios profesionales de educación social: ¿dónde ponen el ojo?» (en castellà). RES, Revista de Educación Social, 20, Gener 2015, pàg. 309-310. Arxivat de l'original el 31 maig 2023. ISSN: 1698-9007. OCLC: 949138592 [Consulta: 14 octubre 2023].
* ↑ «El CEESC prepara un programa ple d'activitats per celebrar el seu 25è aniversari». DIXIT Centre de Documentació de Serveis Socials. Generalitat de Catalunya, 27-07-2021. Arxivat de l'original el 2 març 2022. [Consulta: 7 febrer 2023].
* ↑ Redacció «La façana de l'Ajuntament de Manresa s'il·luminarà de blau pel Dia Internacional de l'Educació Social». Nació Digital, 30-09-2022 [Consulta: 11 novembre 2023].
* ↑ «El Col·legi d’Educadors Socials premia les estudiants de la URV Priscila Vibeke i Lorena Lanchares». Diari digital de la Universitat Rovira i Virgili. Universitat Rovira i Virgili, 13-10-2015. Arxivat de l'original el 3 octubre 2023 [Consulta: 7 febrer 2023].
* ↑ Chamseddine Habib Allah, Mohamed «Aproximación histórica a una de las profesionales sociales: La Educación Social» (en castellà). RES, Revista de Educación Social, 17, Juliol 2013, pàg. 9. ISSN: 1698-9007. OCLC: 949138592 [Consulta: 10 novembre 2023].

## Enllaços externs

* Col·legi d'Educadores i Educadors Socials de Catalunya - Lloc web oficial